欧阳修
哭曼卿
嗟我识君晚，君时犹壮夫。
信哉天下奇，落落不可拘。
轩昂惧惊俗，自隐酒之徒。
一饮不计斗，倾河竭昆墟。
作诗几百篇，锦组联琼琚。
时时出险语，意外研精麤。
穷奇变云烟，搜怪蟠蛟鱼。
诗成多自写，笔法颜与虞。
旋弃不复惜，所存今几余。
往往落人间，藏之比明珠。
又好题屋壁，虹蜺随卷舒。
遗踪处处在，余墨润不枯。
朐山顷岁朏，我亦斥江湖。
乖离四五载，人事忽焉殊。
归来见京师，心老貌已癯。
但惊何其衰，岂意今也无。
才高不少下，阔若与世踈。
骅骝当少时，其志万里涂。
一旦老伏枥，犹思玉山刍。
天兵宿西北，狂儿尚稽诛。
而令壮士死，痛惜无贤愚。
归魂涡上田，露草荒春芜。